News of the World (albumi)

News of the World on brittiläisen Queen-yhtyeen kuudes albumi. Se äänitettiin Lontoossa heinä- ja syyskuun aikana vuonna 1977 ja julkaistiin 28. lokakuuta samana vuonna. Albumi oli äänimaailmaltaan ja tuotannoltaan huomattavasti pelkistetympi kuin yhtyeen edelliset levyt, ja sen äänittämiseen käytettiin puolet vähemmän aikaa. Albumin tuottivat Queenin jäsenet apunaan äänittäjä Mike Stone.
"News of the World" nousi Yhdysvalloissa listasijalle 3 ja oli ensimmäinen Queen-albumi, joka menestyi siellä paremmin kuin yhtyeen kotimaassa. Britanniassa se ylsi neljänneksi ja myi kultalevyyn oikeuttavan määrän. Yhdysvalloissa "News of the World" on myynyt nelinkertaista platinaa. Albumi saavutti suosiota myös muualla hittisinglejen ”We Are the Champions” ja ”Spread Your Wings” avittamana. Kriitikoilta levy ei kuitenkaan saanut ilmestyessään juurikaan kiitosta.
Albumin kansikuva on tieteistarinoiden kuvittajana tunnetun Frank Kelly Freasin maalaama. Idea kanteen tuli rumpali Roger Taylorilta, joka oli nähnyt vastaavanlaisen kuvan "Astounding Science Fiction" -lehdessä.
Albumin tyyli ja työstö.
"News of the World" oli merkittävä muutos niin musiikillisesti kuin tuotannollisestikin edellisten "A Night at the Opera"- ja "A Day at the Races" -albumien jälkeen. Yhtye käytti albumin työstöön aikaa kymmenen viikkoa, eli puolet vähemmän kuin aiemmin. Esimerkiksi ”Sleeping on the Sidewalk” nauhoitettiin yhdellä otolla, eikä kappale sisällä lainkaan yhtyeelle ennen ominaisia päällekkäisäänityksiä. Yksinkertaisempi ilmaisu oli pitkälti seurausta musiikillisen ilmapiirin muuttumisesta, sillä vuonna 1977 punkrock oli lyönyt Britanniassa läpi. Allmusic-sivuston kriitikko Stephen Thomas Erlewine onkin kuvannut "News of the Worldia" albumiksi, joka on purkaus erilaisia tyylejä ilman selkeää ydintä. Vaikutteita on niin jazzista, bluesista kuin punkistakin. 
Basisti John Deacon ja rumpali Roger Taylor kirjoittivat ensimmäistä kertaa Queenin albumille kaksi kappaletta. Kappaleiden tyylilaji vaihtelee paljon riippuen säveltäjästä. Kitaristi Brian Mayn kirjoittamat neljä kappaletta ovat kaikki tyylillisesti hyvin erilaisia, kun taas John Deaconin ”Spread Your Wings” ja ”Who Needs You” ovat latinovivahteisia. Solisti Freddie Mercuryn työstämät kappaleet sisältävät puolestaan vaikutteita progressiivisesta rockista (”Get Down, Make Love”) ja jazzista (”My Melancholy Blues”) siinä missä rumpali Roger Taylorin kappaleet ”Sheer Heart Attack” ja ”Fight from the Inside” edustavat aikansa valtavirtamusiikkia.
Albumi äänitettiin vuoden 1977 heinäkuun ja syyskuun välillä kahdessa studiossa Englannissa, Basing Streetissä ja Wessexissä. Levy oli toinen peräkkäin, jonka tuottamiseen ei osallistunut Queenin neljä ensimmäistä albumia tuottanut Roy Thomas Baker, vaan yhtye tuotti "News of the Worldin" itse apunaan äänittäjä Mike Stone.
Kappalemateriaali.
"News of the Worldin" avauskappale ”We Will Rock You” kirjoitettiin konserttien yleisöä varten. Yhtyeen fanit olivat konserteissa hyvin kovaäänisiä, ja Brian Mayn mukaan yhtye olisi voinut lopettaa soittamisen ja antaa fanien laulaa. ”We Will Rock You” oli tarkoitettu yleisön ”soolonumeroksi”. May oli myös hyvin otettu, kun kappaleen alun rytmi tarttui jalkapallokatsomoihin. Freddie Mercury kirjoitti kappaleen ”We Are the Champions” jalkapallofanien yhteislauluksi ja eräänlaiseksi omaksi versioksi Frank Sinatran esittämästä kappaleesta ”My Way”. Mercury on kertonut, että kappale voisi kertoa myös parisuhteesta. Albumin kaksi ensimmäistä kappaletta muodostuivatkin pian suosituiksi erilaisten urheilutapahtumien keskuudessa, erityisesti jalkapallossa ja amerikkalaisessa jalkapallossa. Molemmat kappaleet kuuluvat Queenin tunnetuimpiin. 
Roger Taylorin kirjoittama raaka ja punk-vaikutteinen ”Sheer Heart Attack” piti julkaista jo vuoden 1974 "Sheer Heart Attack" -albumilla. Se ei kuitenkaan tuolloin valmistunut ajoissa. Kappale tuo suuren kontrastin levyn kahteen edelliseen raitaan verrattuna, ja Taylor soittaa siinä rumpujen lisäksi bassoa ja kitaraa. John Deaconin ”Spread Your Wings” -kappaleen kerrotaan saaneen aina hysteerisen vastaanoton Queenin konserteissa. Brian Mayn kirjoittama ”All Dead, All Dead” kertoo Mayn kuolleesta kissasta. May soittaa kappaleessa pianoa jakaen lauluosuudet Freddie Mercuryn kanssa. Roger Taylor laulaa itse oman kappaleensa ”Fight from the Inside”. Taylor myös soittaa sen rytmikitara- ja bassoraidat. Allmusicin Stephen Thomas Erlewine on kuvaillut kappaletta ”uusdiskoksi”.
Freddie Mercuryn kirjoittama funkmainen ”Get Down, Make Love” aloittaa "News of the Worldin" B-puolen. Kappaleen keskiosan aavemaiset kitaraefektit olivat ainoastaan Brian Mayn yritys luoda harmonioita Mercuryn laulun kanssa. Eroottisesti latautunut väliosa herätti puolestaan huomiota tulevissa live-esiintymisissä. ”Sleeping on the Sidewalk” on Brian Mayn kirjoittama bluesmainen kappale, joka käy esimerkkinä albumin verrattain niukasta tuottamisesta. Kappale äänitettiin spontaanisti yhdellä otolla, ilman Queenin tavaramerkiksi muodostuneita päällekkäisäänityksiä, ja May onkin todennut, että kyseessä on hänen nopeimmin työstetty kappaleensa koskaan. Yhtye tosin äänitti kappaleesta lukuisia pidemmälle tuotettuja ottoja, mutta yhtye ei pitänyt niitä riittävän onnistuneina. 
John Deaconin toinen levylle kirjoittama laulu ”Who Needs You” on akustinen flamenco, joka ei koskaan kuulunut yhtyeen konserttien settilistaan. Deacon soittaa siinä basson sijaan espanjalaista kitaraa. Brian Mayn kitaravetoista ”It’s Late” -kappaletta on pidetty albumin raskaimpana kappaleena, ja säveltäjänsä mukaan se on levyn materiaalista lähimpänä perinteistä Queenia. Päätöskappale ”My Melancholy Blues” on jazzhenkinen ja tunnelmaltaan vakava. Nimestään huolimatta se ei edusta bluesmusiikkia, vaan on Freddie Mercuryn kirjoittama pianoballadi, jota säestävät hienovaraisesti basisti John Deacon ja rumpali Roger Taylor. Kappaletta käytettiin yli kymmenen vuotta myöhemmin ”The Miracle” -singlen B-puolena.
Jotkut albumin kappaleista äänitettiin uudestaan BBC:n radiota varten. Kyseiset kappaleet olivat ”We Will Rock You”, ”Spread Your Wings”, ”It's Late” ja ”My Melancholy Blues”.
Kansitaide.
Frank Kelly Freasin työstämässä kansikuvassa jättiläismäinen robotti nyppii yhtyeen jäsenet käsiinsä pirstaleisessa auditoriossa. Queen Online -sivusto kuvaa kanttaa yhdeksi yhtyeen tunteitaherättävimmistä sekä yleisestikin historian iskevimmistä ja ikimuistoisimmista kansikuvista. Idean keksi Roger Taylor, joka oli nähnyt samantyyppisen Freasin luoman kuvan yhdysvaltalaisessa "Astounding Science Fiction" -lehdessä. Hän ajatteli, että pienellä hienosäädöllä kuva olisi täydellinen Queenin uuden albumin kanteen. Myös Freas rakasti ideaa ja suostui muuttamaan alkuperäisen kuvan robotin pitämään yhtyeen jäseniä verisissä käsissään.
"News of the World" -albumilta julkaistujen singlejen kansina käytettiin albumin kannen erilaisia variaatioita.
Julkaisu ja vastaanotto.
Myynti ja painokset.
"News of the World" julkaistiin Britanniassa 28. lokakuuta 1978 ja Yhdysvalloissa saman vuoden marraskuun 1. päivänä. Albumi nousi Britanniassa sijalle neljä, saavuttaen kultalevyn muutamaa päivää julkaisun jälkeen. Yhdysvalloissa albumi oli parhaimmillaan sijalla kolme. Kultalevy siitä myönnettiin 14. marraskuuta ja platinalevy 28. joulukuuta. Näin ollen "News of the Worldista" muodostui ensimmäinen Queen-albumi, joka menestyi Yhdysvalloissa paremmin kuin yhtyeen kotimaassa. Albumi on ylittänyt Yhdysvalloissa nelinkertaiseen platinalevyyn oikeuttavan myyntimäärän. Myös muualla maailmassa levy oli menestys, mihin vaikuttivat singlet ”We Are the Champions” ja ”Spread Your Wings”. Esimerkiksi Alankomaissa ja Ranskassa albumi nousi listaykköseksi kolmen viikon ajaksi. Vuonna 2004 "News of the Worldia" myytiin 1970-luvun levyistä 52:nneksi eniten.
Suurimmassa osassa maailmaa albumin julkaisi EMI, mutta Yhdysvalloissa, Kanadassa, Japanissa ja Uudessa-Seelannissa levyn julkaisi Elektra Records. Lisäksi Venezuelassa julkaisija oli Harvest Records. Albumi julkaistiin avattavakantisena, ja mukana tulivat myös laulujen sanat. Ranskan-painoksessa vinyyli oli värillinen. Etelä-Korean-painoksen kansikuva erosi muiden painosten kansikuvista, ja yksi kappale oli jätetty pois. Muitakin pieniä valtiokohtaisia eroja oli; Argentiinassa ja Uruguayssa levyn nimi oli käännetty espanjaksi muotoon "Noticias Del Mundo", kun taas Turkin-painos erosi muista takakanneltaan, ja lisäksi kansi oli laminoitu. Britanniassa ja Yhdysvalloissa julkaistiin myös hieman toisistaan eriävät promootioboksit. Yhdysvaltain-versioon kuului itse LP:n lisäksi muun muassa seitsemän valokuvaa ja kaksi tarraa. Vuonna 1986 "News of the World" julkaistiin ensimmäisen kerran CD-formaatissa. Vuonna 1991 julkaistiin uusi CD-painos Yhdysvalloissa, mikä sisälsi yhden bonuskappaleen. CD-painoksia levystä on sittemmin otettu lukuisia. Esimerkiksi Japanissa julkaistiin vuonna 2004 painos, joka oli pakattu vinyylimäiseen kansikoteloon. Lisäksi vuonna 2001 oli julkaistu 500 kappaleen numeroitu erä värillisiä piraattivinyylejä.
"News of the Worldin" mainostamiseksi julkaistiin myös erilaisia oheistuotteita. Britanniassa julkaistiin 50 kappaletta "News of the World" -kelloja, Yhdysvalloissa taas muun muassa kaksi erikokoista peiliä ja palapeli. 
Kaikkiaan kolmesta albumin kappaleesta kuvattiin promovideo. ”We Are the Championsin” livetunnelmainen video kuvattiin 6. lokakuuta 1977 New London Theatressa yhtyeen fanclubin jäsenten toimiessa yleisönä. Videota esitettiin ympäri maailmaa, ja lisäksi sen vaihtoehtoinen versio näytettiin Top of the Pops -listaohjelmassa. ”Spread Your Wings”- ja ”We Will Rock You” -kappaleiden videot kuvattiin puolestaan samana päivänä tammikuussa 1978. ”We Will Rock You” -video kuvattiin Roger Taylorin maaseudulla sijaitsevan talon puutarhassa. Siihen käytettiin viisi minuuttia ajasta, joka jäi yli ”Spread Your Wingsin” videon kuvauksista. Lisäksi päivänvaloa ei kylmänä talvipäivänä riittänyt pidemmäksi aikaa.
Kriitikoiden vastaanotto.
Albumi sai lehdistössä laimean vastaanoton, mutta kuitenkin paremman kuin siltä julkaistut singlet.&lt;ref name="Akkanen/63"&gt;Akkanen, s.63.&lt;/ref&gt; "Record Mirror" -lehti totesi Queenin esiintyvän albumilla hyvin pelkistetyn kuuloisena ja samalla palanneen juurilleen. Arvostelija kehui ”Sheer Heart Attack” -kappaletta hienoksi yritykseksi soittaa uuden aallon musiikkia Sex Pistolsin tyylillä. Hänen mielestään albumi ei ole huono, mutta voisi olla parempikin. "Sounds"-lehden kritiikki oli jakautuvaa. Lehden kriitikko piti levyn A-puolta pettymyksenä, mutta B-puolta parempana erityisesti päätöskappaleen ”My Melancholy Blues” myötä. Hänen mukaansa kappale ”We Are the Champions” osoitti, että Queenin soitosta oli lopullisesti kadonnut viimeinen särmä. Myös "Disc" arvosteli kyseistä kappaletta ja väitti sen olevan ”hirveä osoitus Mercuryn remmin kapea-alaisuudesta”.&lt;ref name="Akkanen/62"&gt;Akkanen, s.62.&lt;/ref&gt; "Daily Mirrorin" kriitikko puolestaan piti "News of the Worldia" Queenin mielenkiintoisimpana albumina heti henkilökohtaisen suosikkinsa "Sheer Heart Attack" jälkeen. Lehdistöstä "Daily Mirror" suhtautuikin albumiin todennäköisesti kaikkein positiivisimmin.
"Rolling Stone" -lehden kriitikko Bart Testa arvosteli "News of the Worldia" helmikuussa 1978 hyvin kriittiseen sävyyn ja kirjoitti esimerkiksi uusi aalto -vaikutteisen ”Sheer Heart Attack” -kappaleen toimivan vain siksi, että soitto kuulostaa siinä punkmaisen alkeelliselta. Testa väitti Queenin olevan ensimmäinen suuri yhtye, joka yrittää ottaa musiikkiinsa vaikutteita punkista. Testa myös viittasi kappaleeseen ”We Are the Champions” ja sanoi yhtyeen kieltämättä olevan mestari omassa rahallisessa ylemmyydessään. Hänen mukaansa albumin A-puoli kuulosti Led Zeppelinin yksinkertaisemmalta versiolta, vaikkakin hänen mielestään etenkin kappaleen ”Fight from the Inside” sanoitukset olivat punk-henkisiä. Billboard oli omassa vuoden 1977 arvostelussaan maltillisempi nostaen myönteisesti esiin raidat ”We Are the Champions”, ”Sheer Heart Attack” ja ”It’s Late”. Myös "Sunday Independent" -lehden R.E. Purvis oli tyytyväinen ja iloitsi sitä, että edellislevyjen barokkimainen glamour oli vähentynyt. ”Sheer Heart Attack” -kappaletta hän vertasi The Damned -punkyhtyeen tuotantoon.
Tuoreemmissa arvosteluissa "News of the World" on pärjännyt paremmin kuin ilmestyessään. Vuona 1995 julkaistussa "Zagat Survey Music Guide – 1,000 Top Albums of All Time" -listassa albumia kehuttiin loistavaksi ja kirjoitettiin, että jokaisen 1970-luvun rock and rollin ystävän on hankittava se kokoelmiinsa. Mike Joiner kirjoitti vuoden 1996 julkaisussaan "Musichound Rock: The Essential Album Guide", että "News of the World" on yhtä mielenkiintoinen albumi kuin sen edeltäjät "A Night at the Opera" ja "A Day at tha Races", vaikka se merkitsikin yhtyeen siirtymistä yksinkertaisempaan rockmusiikkiin ja siten Queenin erään aikakauden loppua. Joiner antoi albumille 4,5 arvostelutähteä viidestä mahdollisesta. Myös Allmusicin Stephen Thomas Erlewinen arvostelu oli yleisesti kehuva. Erlewine arvosti erityisesti Brian Mayn osuutta säveltäjänä ja antoi levylle 3,5 tähteä viidestä mahdollisesta.
Myöhempiä tapahtumia.
Pian albumin ilmestymisen jälkeen, 11. marraskuuta 1977, alkoi Queenin 26 konserttia käsittänyt Yhdysvaltain-kiertue. Uudelta albumilta esitettiin toistuvasti kappaleet ”Get Down, Make Love”, ”Spread Your Wings”, ”My Melancholy Blues”, ”We Will Rock You”, ”We Are the Champions” ja ”Sheer Heart Attack”. Toisinaan esitettiin myös ”It’s Late” sekä kiertueen ensimmäisessä konsertissa Portlandissa ”Sleeping on the Sidewalk”. Kiertue päättyi 22. joulukuuta Inglewoodiin, missä esitettiin akustinen versio joululaulusta ”White Christmas”.
Queenin esiintymiset jatkuivat 12. huhtikuuta 1978 käynnistyneen Euroopan-kiertueen muodossa. Tämä kiertue sisälsi kaikkiaan 20 esiintymistä ja se päättyi kolmeen Lontoon konserttiin toukokuun 11.–13. päivinä. Euroopan-kiertueen esiintymiset venyivät yhtyeeltä toisinaan yli kaksituntisiksi, mikä oli selvästi keskimääräistä Queen-konserttia pidempi aika. ”It’s Late” oli nyt vakiinnuttanut paikkansa esityslistassa. Sekä Yhdysvaltain- että Euroopan-kiertueen settilistassa oli poikkeuksellisesti mukana cover ”Jailhouse Rock”.
Kappaleet.
A-puoli
B-puoli